Twitter skort rekening op wat Musk se vliegtuig dophouElon Musk. (Foto: AP Photo/Ringo H.W. Chiu, File) Elon Musk gaan regstappe doen teen die stigter van ŉ Twitterrekening wat sy private straler se beweging naspoor. Die miljardêr voer aan dié sosialemediarekening stel sy seun se lewe in gevaar. Die rekening genaamd @ElonJet se jong stigter, Jack Sweeney, het tot Woensdag nog beskikbare inligting oor vlugopsporing gebruik om te twiet elke keer wanneer Musk se straler opgestyg en geland het. Die rekening – met meer as ŉ halfmiljoen volgelinge – is egter Woensdag skielik opgeskort. Dít nadat Musk voor sy aankoop van Twitter gesê het dat hy as deel van sy verbintenis tot vrye spraak nie aan dié rekening sal raak nie. Die miljardêr blyk egter van plan te verander het ná ŉ voorval met sy seun. “Gisteraand is ŉ motor wat lil X [sy seun] in LA vervoer het, gevolg deur ŉ mal agtervolger [wat gedink het dis ek] wat later die motor verhinder het om te beweeg en op die enjinkap geklim het,” lui ŉ twiet deur Musk. Musk het ook aangekondig dat enige Twitterrekening wat mense se intydse ligging onthul, opgeskort sal word “aangesien dit ŉ fisieke veiligheidsoortreding is”. Sweeney, ŉ universiteitstudent van Florida, ontken egter dat die voorval met sy Twitterrekening verband hou. Last night, car carrying lil X in LA was followed by crazy stalker (thinking it was me), who later blocked car from moving & climbed onto hood. Legal action is being taken against Sweeney & organizations who supported harm to my family. — Elon Musk (@elonmusk) December 15, 2022